JAŊGDE 3
Kubaruuji belɗi iwi haa Allah bee gooŋga na?
1. Bibel ɗum deftere moy?
Kubaruwol belŋgol ngol wi’anŋgol yimɓe ngeeɗan haa foroy nder duniya ɗon windi nder Bibel. (Jabuura 37:29) Deftoy cappanɗe jeego e jeego (66) pamaroy ɓe kawti waɗi Bibel. Allah huuwtiniri yimɓe marɓe iimaan cappanɗe nay (40) ngam windugo ɗe. Muusa windi defte jowi aartuɗe diga duuɓi ujine tati e teemeɗɗe jowi (3500) caaliɗi. Nelaaɗo Yuhanna windi deftere sakitiinde diga duuɓi ujineere e teemeɗɗe jeenay (1900) caaliɗi. Numooji moy yimɓe windi? Bee ruuhu ceniiŋgu maako on Allah walli yimɓe winduɓe Bibel. (2 Samuyila 23:2) Numooji Allah tan ɓe windi, naa numooji maɓɓe. Kanjum hollata Bibel ɗum deftere Yeehova.—Njaŋge 2 Timote 3:16; 2 Piyer 1:20, 21.
2. Noy en anndata fakat Bibel ɗon mari gooŋga?
En anndi Bibel iwi haa Allah ngam nde ɗon anndina bee gooŋga garanɗum. Walaa goɗɗo foti waɗugo banni. (Yosuwa 23:14) Allah marɗo Baawɗe tan foti anndugo garanɗum.—Njaŋge Esaaya 42:9; 46:10.
Ko en tammoto kam, deftere Allah nde walaa nandu, e nonon nde woni boo. Bibel sendaama miliyarji. Koo ngam Bibel windaama diga ɓooyma, nde ɗon yahda bee annde duniya. E boo, walaa ngaaba dow ko yimɓe cappanɗe nay (40) windi. * Fahin boo, Bibel ɗon mari lamba yiide Allah, e mari baawɗe wo’’ ingo joonde yimɓe. Kuuje ɗe mballi yimɓe yerdugo Bibel ɗum Wolde Allah.—Njaŋge 1 Tessaloniiki’en 2:13.
3. Dow ɗume Bibel wolwata?
Ko winda nder Bibel fuu ɗon holla kubaruwol belŋgol wi’anŋgol Allah woodi anniya waɗango yimɓe kuuje booɗɗe. Defte Ceniiɗe ɗon faamtina noy neɗɗo sooyiri daraja yeeɗugo nder Aljanna haa duniya, e noy Aljanna lortirta.—Njaŋge Wahayu Yuhanna 21:4, 5.
Wolde Allah woodi boo umrooje, ka’idaaji, e saawariiji. Fahin boo, Bibel windi taariha dow gondal allah bee yimɓe—taariha man on hollata en no Allah wa’i. Banni Bibel foti wallugo mon anndugo Allah. Nde ɗon tindina noy en foti soobirgo bee Allah.—Njaŋge Jabuura 19:7, 11; Yakuba 2:23; 4:8.
4. Noy on keɓata on paama Bibel?
Ngitiiru ndu wallan on faamugo Bibel to on tokki no Yeesu waɗi. O ɗon hoosa aaya gootel nden o “faamtina” nde, ɓaawo man o hoosa aaya feere boo.—Njaŋge Luka 24:27, 45.
Walaa ko mari kaayeefi ɓuri kubaruuji belɗi iwɗi haa Allah. Ammaa non fuu, yimɓe feere faalaay Bibel e woɗɓe maa nde ɗon ɓilla ɓe. Taa faasite. On keɓan tammunde yeeɗugo haa foroy sinaa to on ekkiti anndugo Allah.—Njaŋge Yuhanna 17:3, NW.
^ mas. 3 Ndaare ngitiiru Un livre pour tous. (Deftere yimɓe fuu)
ƁESDUGO ANNDUGO
KUBARUUJI BELƊI IWƊI HAA ALLAH!
Noy en keɓtirta fakat Bibel mari gooŋga?
To Bibel ɗum Wolde Allah, nde nandataa deftere windaande feere.
nld_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn